Żdiedu bi 2 il-pazjenti infettati bil-Covid-19, bl-ammont totali ta’ persuni morda bil-virus issa telgħu għal 151. Dan ikkonfermatu s-Supertendent għas-Saħħa Charmaine Gauci waqt konferenza stampa llum. Ilbieraħ b’kollox saru 585 swab tests, li huwa rekord ġdid. Il-Professur Gauci qalet li dan in-numru żgħir ta’ pazjenti llum ma jfissirx li l-affarijiet ma jistgħux jeskalaw. Hija reġgħet talbet għall-koperazzjoni tal-pubbliku, u wissiet li għalkemm s’issa l-kontroll qed jaħdem, iżda Malta għadha ‘fil-bidu tal-kurva’, li jfisser li l-każijiet jistgħu jiżdiedu f’daqqa jekk in-nies tillaxka. Il-każijiet il-ġodda huma ta’ mara Maltija 35 sena, li minbarra deni din kellha diahorrea u wkoll tilfet it-togħma. Hija ma sifritx iżda qarib tagħha ġie mill-Ingilterra u kellu xi sintomi. Din il-familja kienu qagħdu kwarantina, u persuna b’kundizzjonijiet mediċi f’din il-familja laħaq mar jgħix x’imkien ieħor biex ma jkunx infettat. Każ ieħor huwa ta’ Malti ta’ 39 sena, li ma kienx imsiefer iżda fuq il-post tax-xogħol tiegħu mal-privat kellu kuntatt ma’ xi ħadd li siefer u kellu s-sintomi. L-awtoritajiet qed jagħmlu l-contact tracing biex jidentifikaw il-persuni li setgħu ġew f’kuntatt. S’issa b’kollox kien hemm ħames każijiet fl-ITU, fosthom l-anzjan ta’ 72 sena li għadu f’qagħda kritika. Hemm żewġ persuni li huma stabbli u m’għandhomx bżonn ventilator, waqt li l-persuna ta’ 61 sena li kienet iddaħħlet l-ITU, issa nħarġet. Prof Gauci qalet li l-ħames persuna li ddaħħlet fl-ITU hija persuna li għandha sintomi tal-Covid-19, iżda għadu jrid jiġi stabbilit jew hix tassew pożittiva għall-virus. Segwi l-iżviluppi tal-lum fis-servizz ta’ Mario Micallef: Segwi hawn il-konferenza sħiħa: Gepostet von Television Malta am Sonntag, 29. März 2020 Ara wkoll: Ħaddiema fil-qasam tas-saħħa meqjusa vulnerabbli jistgħu jibqgħu jaħdmu Il-morda ttestjati li ħarġu negattivi għall-Covid-19 għandhom xorta jibqgħu ġewwa